ભગવાન દરેકને હૃદય આપે છે, પણ મગજનો – મગજની અંદરના મસાલાનો પુરવઠો ભગવાન પાસે મૂળથી જ ઓછો હોય એમ લાગે છે. હજાર હાથે હૃદય આપવાવાળા ભગવાનનો જીવ મગજ આપવાની બાબતમાં એટલો ઉદાર નથી લાગતો. ભગવાન મગજવાળાઓનું લિસ્ટ ઘણું નાનું બનાવે છે. (જે લિસ્ટમાં આપણો સમાવેશ ન થયો હોઈ એ લિસ્ટ આપણને નાનું જ લાગે!) જેવું, જેવડું, જેટલું મગજ મળ્યું હોય એ સ્વીકાર્યે જ છૂટકો; તેમ છતાં, ઉંમર જેમ જેમ વધતી જાય છે તેમ તેમ હૃદયની સત્તા ઘટતી જાય છે ને મગજની સત્તા વધતી જાય છે. વીસ વર્ષની ઉંમરે સેવેલા આદર્શો ખરતા જાય છે. તમારી ઉંમર વધે ને તોય આદર્શો ન છૂટે તો સમજવું કે તમારા માથામાં મગજ ફિટ કરવાનું બાકી રહી ગયું છે!